ನೀಲಾಕಾಶದಲ್ಲಿ ಈಶ್ವರನ ದರ್ಶನ: ದೇವಿಶ್ರೀ ಪ್ರಸಾದ್ ತೆಗೆದ ಫೋಟೋ ವಿಶೇಷತೆ ಏನ್ ಗೊತ್ತಾ? ಕಳೆದ ಎರಡು ದಶಕಗಳಿಂದ ಸಂಗೀತ ಕ್ಷೇತ್ರದಲ್ಲಿ ತಮ್ಮದೇ ವಿಭಿನ್ನ ಛಾಪು ಮೂಡಿಸಿರುವ ದೇವಿಶ್ರೀ ಪ್ರಸಾದ್ ಡಿಎಸ್ಪಿ, ತಮ್ಮ ಸಂಗೀತದ ಮೂಲಕ ಅಭಿಮಾನಿಗಳನ್ನ ಸಂಪಾದಿಸಿದ್ದಾರೆ. ಒಂದಾದ ಮೇಲೊಂದು ಬ್ಲಾಕ್ಬಸ್ಟರ್ ಹಿಟ್ ಮ್ಯೂಸಿಕ್ ನೀಡಿರುವ ಡಿಎಸ್ಪಿ ಇದೀಗ ಆಕಾಶದಲ್ಲಿ ಶಿವನ ರೂಪ ಕಂಡಿದ್ದಾರೆ. ಹೌದು.. ರಾತ್ರಿ ಮೋಡಗಳ ಮರೆಯಿಂದ ಎದ್ದ ಚಂದ್ರ ಶಿವನನ್ನ ಬಿಂಬಿಸುವ ಫೋಟೋವೊಂದನ್ನ ದೇವಿಶ್ರೀ ಪ್ರಸಾದ್ ಟ್ವೀಟ್ ಮಾಡಿದ್ದಾರೆ. ಮೋಡಗಳ ಜೊತೆಗೆ ಕಾಣಿಸಿಕೊಂಡಿರುವ ಅರ್ಧಚಂದ್ರ ಥೇಟ್ ಶಿವನ ಹಣೆಯ ಮೇಲಿನ ವಿಭೂತಿ ಹಾಗೂ ಮೂರನೇ ಕಣ್ಣಿನಂತೆ ಗೋಚರಿಸುತ್ತದೆ. ವಿಭೂತಿಯ ಮೇಲೆ ಚಂದ್ರನನ್ನ ನೋಡುತ್ತಿದ್ದಂತೆಯೇ ಶಿವನ ರೂಪವೇ ಕಣ್ಣ ಮುಂದೆ ಬರುವಂತಿದೆ. ಈ ಫೋಟೋ ಹಂಚಿಕೊಂಡಿರುವ ಡಿಎಸ್ಪಿ, ನಮ್ಮೆಲ್ಲರನ್ನೂ, ಈ ಜಗತ್ತನ್ನ ಈ ಕೊರೊನಾದ ಕಠಿಣ ಪರಿಸ್ಥಿತಿಯಿಂದ ರಕ್ಷಿಸಲು ಆಕಾಶದಲ್ಲಿ ಶಿವ ಕಾಣಿಸಿಕೊಂಡಿದ್ದಾನೆ ಅಂತ ಬರೆದುಕೊಂಡಿದ್ದಾರೆ. ಸ್ವತಃ ದೇವಿಶ್ರೀ ಪ್ರಸಾದ್ ಈ ಚಿತ್ರ ಕ್ಲಿಕ್ ಮಾಡಿದ್ದಾರೆ. ಒಂದು ಕ್ಷಣ ಮೈ ಜುಂ ಅನಿಸುವಂತಿದೆ ಈ ಫೋಟೋ. ಸಂಗೀತದ ಜೊತೆಗೆ ತಾವು ಓರ್ವ ಉತ್ತಮ ಛಾಯಾಗ್ರಾಹಕ ಅನ್ನೋದನ್ನ ಡಿಎಸ್ಪಿ ಈ ಫೋಟೋ ಮೂಲಕ ಸಾಬೀತುಪಡಿಸಿದ್ದಾರೆ. ಅಂದ್ಹಾಗೇ, ತಮಿಳು, ತೆಲುಗು, ಹಿಂದಿ ಮಾತ್ರವಲ್ಲದೇ ಕನ್ನಡದ ಸಂಗಮ ಸಿನಿಮಾಗೂ ದೇವಿಶ್ರೀ ಪ್ರಸಾದ್ ಸಂಗೀತ ನೀಡಿದ್ದಾರೆ.